**Macaulay Macaulay Culkin Culkin** (ent. **Macaulay Carson Culkin**; s. 26. elokuuta 1980 Manhattan, New York, Yhdysvallat) on yhdysvaltalainen näyttelijä.

Culkin teki läpimurtonsa lapsinäyttelijänä vuoden 1990 perhekomediassa *Yksin kotona*. Näyteltyään vielä joissain elokuvissa Culkin piti taukoa näyttelemisestä vuosien 1994–2003 aikana. Sen jälkeen hän on jälleen esiintynyt elokuvissa.

Elämä ja ura
------------

Macaulay Culkin syntyi 26. elokuuta 1980 New Yorkissa seitsenlapsisen perheen kolmantena lapsena. Hän opiskeli lapsena esittäviä taiteita, kävi balettikoulua ja esiintyi Off Broadwaylla jo nelivuotiaana sekä useissa televisiomainoksissa. Myös Culkinin pikkuveljet Rory Culkin ja Kieran Culkin ovat näyttelijöitä.

Macaulay Culkin vuonna 1991.
Culkinin ensimmäinen elokuvarooli oli vuoden 1988 elokuvassa *Rocket Gibraltar*. Seuraavana vuonna julkaistun *Uncle Buck* -komedian myötä hänestä tuli Hollywoodissa tunnettu lapsinäyttelijä. Tähtimaineeseen hän nousi pääosallaan vuoden 1990 menestyskomediassa *Yksin kotona*. Culkin uusi roolinsa elokuvan jatko-osassa *Yksin kotona 2 – Eksynyt New Yorkissa* (1992). Niiden välillä hän näytteli draamakomediassa *Tyttöni mun* (1991). Culkinin seuraavat elokuvat kuten *Serkkupoika* (1993) ja *Riku Rikas* (1994) eivät tuoneet hänelle enää samanlaista suursuosiota kuin hänen edelliset elokuvansa.

Culkinin äiti sai pojan huoltajuuden vuonna 1995 alkaneessa huoltajuuskiistassa vanhempien välillä.

Oltuaan pitkään pois julkisuudesta Culkin näytteli vuoden 2003 elokuvassa *Party Monste*r ja sen jälkeen muun muassa elokuvissa *Saved!* (2004) ja *Sex and Breakfast* (2007).

Culkin pidätettiin Oklahomassa vuonna 2004 marihuanan hallussapidosta sekä kahdesta lääkeaineesta, joille hänellä ei ollut reseptiä. Hän sai jokaisesta kolmesta syytteestä yhden vuoden ehdollisen vankeustuomion.

Culkin oli tuntenut poplaulaja Michael Jacksonin 1990-luvun alusta alkaen ja viettänyt aikaa tämän Neverland Ranchilla sekä esiintynyt yhdellä Jacksonin musiikkivideolla. Culkin puolusti Jacksonia vuonna 2005 oikeudenkäynnissä, jossa Jacksonia syytettiin lasten hyväksikäytöstä. Culkin on Jacksonin kahden vanhimman lapsen, Prince Michaelin ja Paris-Michaelin kummisetä.

Culkinin komediarockyhtye The Pizza Underground teki ensiesiintymisensä vuonna 2013. Yhtye parodioi The Velvet Undergroundia muuttamalla sen sanoitukset pizza-aiheisiksi. Yhtye lopetti vuonna 2016.

Culkin oli naimisissa näyttelijä Rachel Minerin kanssa vuosina 1998–2000. Culkin seurusteli näyttelijä Mila Kunisin kanssa vuosina 2002–2011. Vuodesta 2019 lähtien hän on seurustellut näyttelijä Brenda Songin kanssa. He asuvat avoliitossa Los Angelesissa ja saivat kummankin ensimmäisen lapsen, pojan, vuoden 2021 huhtikuussa.

Culkin sai marraskuussa 2018 ajatuksen vaihtaa toisen etunimensä, joka oli ollut Carson. Hän kysyi nimiehdotuksia faneiltaan Internetissä, ja äänestyksen voitti nimi "Macaulay Culkin". Vuonna 2019 Culkinin viralliseksi koko nimeksi tuli siis "Macaulay Macaulay Culkin Culkin".

Filmografia
-----------

| Elokuvat |
| --- |
| Vuosi | Suomenkielinen nimi | Alkuperäinen nimi | Rooli |
| 1988 | *Rocket Gibraltar* | Cy Blue Black |
| 1989 | *Nähdään aamulla* | *See You in the Morning* | Billy Livingstone |
| *Hassu setä Buck* | *Uncle Buck* | Miles Russell |
| 1990 | *Jaakobin painajainen* | *Jacob's Ladder* | Gabe |
| *Yksin kotona* | *Home Alone* | Kevin McCallister |
| 1991 | *Äitini on naiseni* | *Only the Lonely* | Billy Muldoon |
| *Tyttöni mun* | *My Girl* | Thomas J. Sennett |
| 1992 | *Yksin kotona 2 – Eksynyt New Yorkissa* | *Home Alone 2: Lost in New York* | Kevin McCallister |
| 1993 | *Serkkupoika* | *The Good Son* | Henry Evans |
| *Pähkinänsärkijä* | *The Nutcracker* | The Nutcracker Prince |
| 1994 | *Nyt ollaan sujut, isä!* |  *Getting Even with Dad* | Timmy Gleason |
| *Riku kirjamaassa* | *The Pagemaster* | Richard Tyler |
| *Riku Rikas* | *Ri¢hie Ri¢h* | Richie Rich |
| 2003 | *Party Monster* | Michael Alig |
| 2004 | *Foster Hall* | Clark Hall |
| *Saved!* | Roland |
| *Jerusalemski sindrom* |  |
| 2007 | *Sex and Breakfast* | James |
| 2011 | *The Wrong Ferarri* | oma itsensä |
| 2015 | *Adam Green’s Aladdin* | Ralph |
| 2019 | *Changeland* | Ian |
|
| Televisiosarjat |
| Vuosi | Nimi | Rooli | Jaksot |
| 1988 | *Kutsukaa McCall* | Paul Gephardt | "Something Green" |
| 1991 | *Wish Kid* | Nick McClary | 13 jaksoa |
| 1994 | *Frasier* | Elliott | Seat of Power" |
| 2003 | *Will & Grace* | Jason "J.T." Towne | "May Divorce Be with You" |
| 2005–2010 | *Robot Chicken* | useita äänirooleja | 5 jaksoa |
| 2009 | *Kings* | Andrew Cross |
|

Huomioita
---------

1. ↑  Culkin otti toiseksi ja kolmanneksi nimekseen Macaulay Culkin vuonna 2019.

Lähteet
-------

1. 1 2 3 4 5 6 7 8  Macaulay Culkin Biography Biography.com. Viitattu 8.6.2019.
2. ↑  Macaulay Culkin biography Tribute.ca. Viitattu 8.6.2019.
3. ↑  Macaulay Culkinista tuli isä – vauvan nimen taustalla koskettava tarina *www.iltalehti.fi*. Viitattu 14.4.2021.
4. ↑  Sophia Mitrokostas: Macaulay Culkin is working on legally changing his name to 'Macaulay Macaulay Culkin Culkin' after fans voted in a public poll *Insider*.  25.4.2019. Viitattu 8.6.2019.
5. ↑  Kelly Wynne: Do You Know Macaulay Culkin's Middle Name? Because He's Changed It to Something Else Entirely *Newsweek*.  5.6.2020. Viitattu 11.9.2021.

Aiheesta muualla
----------------

* Kuvia tai muita tiedostoja aiheesta **Macaulay Culkin** Wikimedia Commonsissa

* Macaulay Culkin Internet Movie Databasessa. (englanniksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Yhdysvallat
* Tšekki
* Alankomaat
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Synchronkartei
* Elonet

 |
|  |
| Muut | 
* SNAC
* IdRef

 |

 |